ΓΡΑΠΤΗ ΕΡΩΤΗΣΗ E-4018/98

υποβολή: David Hallam (PSE) προς την Επιτροπή

(8 Ιανουαρίου 1999)

Θέμα: Απόσυρση από την κυκλοφορία νομισμάτων και χαρτονομισμάτων και η εισαγωγή του ευρώ

Γνωρίζει άραγε η Επιτροπή ότι, ενώ η Γερμανία, η Αυστρία, η Ελβετία, οι ΗΠΑ και άλλες χώρες διατηρούν όλα τα νομίσματα τους και τα χαρτονομίσματα σε χρήση, άλλες χώρες αποσύρουν από την κυκλοφορία παλαιά νομίσματα όταν θέτουν σε κυκλοφορία νέα σχέδια;

Γνωρίζει άραγε η Επιτροπή το σημαντικό κόστος και τα προβλήματα που δημιουργούνται στους Ευρωπαίους πολίτες που ταξιδεύουν στην Ένωση όταν το συνάλλαγμα που επιστρέφουν στην χώρα διαμονής τους αποσύρεται από την κυκλοφορία στη χώρα που επισκέφθηκαν;

Ενώ η άφιξη του ενιαίου νομίσματος στα 11 κράτη μέλη θα επιδιορθώσει αυτό το πρόβλημα για το μεγαλύτερο μέρος της ΕΕ μακροπρόθεσμα, θα λάβει,άραγε, μέτρα η Επιτροπή για να εξασφαλίσει ότι τα νομίσματα και τα χαρτονομίσματα που αντικαθίστανται από το ευρώ θα μπορούν να ανταλλαγούν από οποιαδήποτε τράπεζα σε οποιαδήποτε χώρα της ΕΕ κατά τη διάρκεια περιόδου π.χ. 5 ετών;

Εκτός της ζώνης ευρώ το πρόβλημα των αποσυρόμενων από την κυκλοφορία νομισμάτων θα παραμείνει. Στο βαθμό που αυτό το θεμελιώδες θέμα αποτελεί εμπόδιο στην ελευθερία διακίνησης στα πλαίσια της ενιαίας αγοράς, θα προτείνει άραγε η Επιτροπή στα τέσσερα ενδιαφερόμενα κράτη μέλη ( και στις υποψήφιες για ένταξη στην ΕΕ χώρες ) να επιτρέψουν στα νομίσματα παλαιάς κοπής και τα χαρτονομίσματα να παραμείνουν νομιμο μέσο πληρωμής έως ότου αποσυρθούν όλα από την κυκλοφορία εν καιρώ ή υπάρξει κάποια ρύθμιση για την ανταλλαγή παλαιών νομισμάτων και χαρτονομισμάτων κατά τη διάρκεια μεγαλύτερης χρονικής περιόδου;

Απάντηση του κ. de Silguy εξ ονόματος της Επιτροπής

(12 Φεβρουαρίου 1999)

Στο μέλλον, η εισαγωγή των τραπεζογραμματίων και κερμάτων σε ευρώ θα καταργήσει από μόνη της, εντός της ζώνης ευρώ, τα προβλήματα στα οποία αναφέρεται το Αξιότιμο Μέλος του Κοινοβουλίου και τα οποία αφορούν τα αποσυρθέντα από την κυκλοφορία ξένα κέρματα και τραπεζογραμμάτια.

Όσον αφορά τα τραπεζογραμμάτια και τα κέρματα που θα αντικατασταθούν από το ευρώ, ο κανονισμός (ΕΚ) 974/98 του Συμβουλίου της 3ης Μαΐου 1998 σχετικά με την εισαγωγή του ευρώ(1) ορίζει ότι εναπόκειται στα κράτη μέλη να ορίσουν την ημερομηνία λήξης της νόμιμης ισχύος του εθνικού τους νομίσματος, το αργότερο έξι μήνες μετά την παρέλευση της μεταβατικής περιόδου. Η ανταλλαγή, από τους αντίστοιχους εκδότες, των τραπεζογραμματίων και κερμάτων θα πραγματοποιηθεί σύμφωνα με τη νομοθεσία ή τις πρακτικές των συμμετεχόντων κρατών μελών.

Στα περισσότερα κράτη μέλη, τα εθνικά τραπεζογραμμάτια θα μπορούν να ανταλλάσσονται στις θυρίδες των αντίστοιχων κεντρικών τραπεζών για μία απεριόριστη ή ιδιαίτερα μακρά (10 έτη) χρονική περίοδο μετά από τη λήξη της νόμιμης ισχύος τους. Οι εκδότριες αρχές θα προσφέρουν παρόμοιες δυνατότητες για τα κέρματα, για μία συντομότερη όμως χρονική περίοδο. Στο πλαίσιο του καθορισμού των σεναρίων για την μετατροπή των νομισμάτων το 2002, τα κράτη μέλη θα αποφασίσουν ενδεχομένως ότι πρέπει, δεδομένου του έκτακτου χαρακτήρα της κατάστασης, να παρατείνουν την περίοδο κατά τη διάρκεια της οποίας μπορεί να πραγματοποιηθεί αυτή η ανταλλαγή.

Εξάλλου, όσον αφορά τα τραπεζογραμμάτια, το άρθρο 52 του καταστατικού της Ευρωπαϊκής Κεντρικής Τράπεζας (ΕΚΤ) ορίζει ότι οι εθνικές κεντρικές τράπεζες θα μεριμνήσουν ώστε, κατά τη μεταβατική περίοδο, να υπάρχει στη διάθεση των ενδιαφερομένων τουλάχιστον ένα σημείο στο οποίο θα μπορούν να ανταλλάσσουν δωρεάν τα υπόλοιπα τραπεζογραμμάτια της ζώνης ευρώ. Οι πολίτες της ζώνης ευρώ θα έχουν έτσι τη δυνατότητα να απαλλαγούν από τα ξένα τραπεζογραμμάτια πριν αυτά απολέσουν τη νόμιμη ισχύ τους.

Στην ιδιαίτερη περίπτωση της εισαγωγής του ευρώ, η απόσυρση των τραπεζογραμματίων και των κερμάτων από τη ζώνη ευρώ αποτελεί γνωστό και αναμενόμενο γεγονός, το οποίο δεν εκτιμάται ότι θα προκαλέσει δυσχέρειες στους πολίτες, οι οποίοι θα διαθέτουν επαρκή χρόνο για να απαλλαγούν από τα ευρισκόμενα στην κατοχή τους τραπεζογραμμάτια και κέρματα της ζώνης ευρώ.

(1) ΕΕ L 139 της 11.5.1998.